# Και κάτι παραπάνω... Πλαστικά

## Φυσικά πολυμερή

Η φύση παράγει πολύ μεγάλο αριθμό φυσικών πολυμερών.

Το ρετσίνι, η κυτταρίνη, η μαστίχα, το καουτσούκ και το άμυλο είναι φυσικά πολυμερή που παράγονται από τα φυτά. Φυτικής προέλευσης πολυμερή υπάρχουν ακόμη στο βαμβάκι, στο ξύλο και το φυσικό μετάξι.

Φυσικά πολυμερή στο σώμα των ανθρώπων και των ζώων υπάρχουν στο δέρμα, το τρίχωμα και τις πρωτεΐνες και σε πολλές άλλες ουσίες.

Οι επιστήμονες μελετούν τα φυσικά πολυμερή και προσπαθούν να μιμηθούν τις διαδικασίες παραγωγής πολυμερών της φύσης στο εργαστήριο, ώστε να παράγουν ουσίες με τις ίδιες ή και βελτιωμένες ιδιότητες.

## Τα πλαστικά

Πλαστικά ονομάζονται τα υλικά τα οποία έχουν ως κύριο συστατικό ένα πολυμερές και διάφορες πρόσθετες ουσίες.

Πολλά υλικά που χρησιμοποιούμε στην καθημερινή ζωή μας, όπως το πολυαιθυλένιο, το PVC, το νάιλον, το τεφλόν, το τεχνητό καουτσούκ είναι πλαστικά.

Τα πλαστικά είναι φθηνά με πολύ καλές ιδιότητες, όπως μικρό βάρος, μικρή ευθραυστότητα, αντοχή στους διαλύτες, ελαστικότητα και πλαστικότητα και μονωτικές ικανότητες.

Με παρόμοια διαδικασία παρασκευάζονται και οι συνθετικές υφάνσιμες ύλες, όπως το ορλόν που είναι συνθετικό μαλλί και το ρεγιόν που είναι συνθετικό μετάξι.

## Πλεονεκτήματα και Μειονεκτήματα των συνθετικών πολυμερών

Τα συνθετικά πολυμερή είναι υλικά που χρησιμοποιούνται σε πολλές εφαρμογές γιατί έχουν σημαντικά πλεονεκτήματα. Η χρήση τους όμως πρέπει να είναι προσεκτική, γιατί δημιουργεί σημαντικά περιβαλλοντικά προβλήματα.

Τα βασικά τους πλεονεκτήματα είναι:

- Έχουν χαμηλό κόστος παραγωγής
- Είναι ελαφρά, γιατί έχουν μικρή πυκνότητα και μεγάλη αντοχή
- Είναι ανθεκτικά στα χημικά αντιδραστήρια
- Έχουν μεγάλη πλαστικότητα και ελαστικότητα (παίρνουν διάφορα σχήματα).

Τα βασικά τους μειονεκτήματα είναι:

- Είναι εξαιρετικά ανθεκτικά με αποτέλεσμα να παραμένουν αναλλοίωτα για πολύ χρόνο, να συσσωρεύονται και η διαχείρισή τους να είναι δύσκολη.
- Καίγονται εύκολα και η καύση τους ελευθερώνει τοξικές ουσίες στην ατμόσφαιρα.

Είναι ευπαθή στην υπεριώδη ακτινοβολία και οι ουσίες που ελευθερώνουν όταν αλλοιώνονται ρυπαίνουν το έδαφος και τα υπόγεια νερά με τοξικές ουσίες.

## SOS-Πλανήτης Γη

Παρόλες τις εξαιρετικές τους ιδιότητες τα πλαστικά έχουν και ένα εξαιρετικά σοβαρό μειονέκτημα: Μολύνουν το περιβάλλον. Είναι εξαιρετικά ανθεκτικά υλικά με αποτέλεσμα να μη διασπώνται με φυσικές διεργασίες και τόνοι πλαστικών να συσσωρεύονται, ιδίως στα αστικά κέντρα. Η καύση τους είναι επικίνδυνη, γιατί ελευθερώνει στην ατμόσφαιρα τοξικές ουσίες, όπως οι διοξίνες και η βραδεία καταστροφή τους κυρίως με την επίδραση της ηλιακής ακτινοβολίας στους ΧΥΤΑ μολύνει τα υπόγεια νερά.

Ανακύκλωση τώρα: Με λίγη προσοχή όλοι οι τύποι πλαστικών μπορούν να ανακυκλωθούν. Ο οργανισμός πλαστικών έχει επιβάλλει τη σήμανση σε πλαστικά ευρείας κυκλοφορίας, ώστε να διαχωρίζονται και να μην αναμειγνύονται, για να είναι εφικτή η ανακύκλωση.

Μία νέα σχετικά κατηγορία πλαστικών είναι τα βιοδιασπώμενα πλαστικά.

Φωτοβιοδιάσπαση είναι η διαδικασία κατά την οποία η πλαστική ύλη διασπάται σε σύντομο χρονικό διάστημα με την έκθεση του πλαστικού στην ηλιακή ακτινοβολία και ολοκληρώνεται με την ταφή του προϊόντος. Κατά την έκθεση στην ηλιακή ακτινοβολία ξεκινά η διάσπαση, η οποία έχει ως αποτέλεσμα την παραγωγή νερού και μικροσωματιδίων. Τα μικροσωματίδια αυτά είναι τροφή βακτηρίων και άλλων μικροοργανισμών του υπεδάφους, δηλαδή δρουν ως λίπασμα.

- Plasticsresource.com
- Plastic Wikipedia